PRESENTACIÓ DE RESULTATS DEL PROJECTE SMART CITY DE L’ELIANA
26 de març de 2015

L’Ajuntament de l’Eliana i la Universitat de València faran la presentació pública dels resultats de l’estudi del projecte ‘L’Eliana Smart City’ el divendres 27 de març, a partir de les 19.30 hores, en la sala polivalent del Centre Municipal de Formació de Persones Adultes de l’Eliana.

Aquest treball de recerca, el qual van presentar conjuntament ambdues institucions a finals el gener passat i que ara ha finalitzat, pretén la millora de la qualitat de vida de les persones a través de les tecnologies intel·ligents, abordant àrees com la innovació social i la qualitat de vida, la mobilitat urbana sostenible, la gestió energètica i ambiental, el bon govern i l’economia i l’empresa. El programa incideix en aspectes fonamentals per al nostre municipi com la innovació aplicada, la millora de la planificació, l’aproximació participativa, l’eficiència energètica, solucions per a un transport i una mobilitat sostenible o l’ús intel·ligent de les TIC, les tecnologies de la informació i la comunicació.

En el projecte de recerca ‘L’Eliana Smart City’ han intervingut, juntament amb els tècnics municipals i els diferents fòrums ciutadans de l’Eliana consultats, un ampli equip d’experts en noves tecnologies, comunicació i desenvolupament territorial de la Universitat de València format pel Dr. Juan José Martínez Durá, professor del Departament d’Informàtica, el Dr. Emilio Iranzo García, adscrit a la Universitat de València, professor del Departament de Geografia, el Dr. Josep Boira Maiques, professor del Departament de Geografia, D. Joan Enric Úbeda, gabinet de comunicació, i el Dr. Jesús Soret Medel, professor del Departament d’Enginyeria Electrònica.

A la presentació dels resultats de l’estudi assistiran, a més de l’alcalde i els responsables municipals, el vicerector de Participació i Projecció Territorial de la Universitat de València, Jorge Hermosilla i el que ha sigut el director d’aquest treball, el professor Vicente Cerverón, director a més de l’Escola Tècnica Superior d’Enginyeria de la Universitat de València.